**MEDNARODNO OBDAVČENJE**

**Davčne obveznosti Slovencev ob odhodu iz Slovenije**

**Podrobnejši opis**

**4. izdaja, MAREC 2022**

**Kazalo**

[1.0 DAVČNE OBVEZNOSTI SLOVENCEV OB ODHODU IZ SLOVENIJE 3](#_Toc98925626)

[1.1 Začasen odhod iz Slovenije 3](#_Toc98925627)

[1.1.1 Rezidentski status (angl. Tax residence) 3](#_Toc98925628)

[1.1.2 Davčne obveznosti (angl. Tax liabilities) 3](#_Toc98925629)

[1.2 Odhod iz Slovenije za daljši čas (v primeru stalne odselitve z območja Slovenije) 4](#_Toc98925630)

[1.2.1 Rezidentski status 4](#_Toc98925631)

[1.2.2 Davčne obveznosti 4](#_Toc98925632)

[2.0 VRNITEV V SLOVENIJO 5](#_Toc98925633)

[3.0 UPORABA PORTALA eDAVKI 5](#_Toc98925634)

[3.1 Vstop v portal eDavki brez digitalnega potrdila z uporabo uporabniškega imena in gesla 5](#_Toc98925635)

[3.2 Vstop v portal eDavki z mobilno aplikacijo eDavki 5](#_Toc98925636)

[3.3 Vstop v portal eDavki z uporabo digitalnega potrdila 6](#_Toc98925637)

[3.4 Vročanje prek portale eDavki in mobilne aplikacije eDavki 6](#_Toc98925638)

[3.5 Postopek posredovanja dokumentov prek portala eDavki 6](#_Toc98925639)

1.0 DAVČNE OBVEZNOSTI SLOVENCEV OB ODHODU IZ SLOVENIJE

* 1. Začasen odhod iz Slovenije

1.1.1 Rezidentski status (angl. Tax residence)

Če posameznik za krajši čas odide iz Slovenije, primeroma zaradi začasne zaposlitve v tujini, študija v tujini, ipd. in ohrani vsaj eno od rezidenčnih vezi s Slovenijo (npr. uradno prijavljeno stalno prebivališče (angl. Permanent residence), družina ostane v Sloveniji, prisotnost v Sloveniji več kot 183 dni v koledarskem letu, …), ostane rezident Slovenije (angl. Tax resident).

Več informacij glede določitve rezidentskega statusa je objavljenih na spletni strani Finančne uprave Republike Slovenije (FURS) v podrobnejšem opisu [Rezidentstvo po ZDoh-2, ZDDPO-2 in po mednarodnih pogodbah.](http://www.fu.gov.si/davki_in_druge_dajatve/podrocja/mednarodno_obdavcenje/#c4654)

1.1.2 Davčne obveznosti (angl. Tax liabilities)

Rezident Slovenije je obdavčen v Sloveniji za vse prejete dohodke iz Slovenije in iz tujine. Davčnemu organu v Sloveniji (FURS) mora napovedati tudi dohodke, prejete izven Slovenije, in sicer v [obrazcih napovedi za odmero (akontacije) dohodnine in v obrazcih napovedi za odmero dohodnine od dohodka iz kapitala in dohodka iz oddajanja premoženja v najem](https://edavki.durs.si/EdavkiPortal/OpenPortal/CommonPages/Opdynp/PageB.aspx?category=dohodnina_in_prispevki_prebivalci).

Zavezanec, ki se šteje za dvojnega rezidenta (angl. Double residence), tj. rezidenta Slovenije in hkrati tudi za rezidenta države, s katero ima Slovenija sklenjeno [mednarodno pogodbo o izogibanju dvojnega obdavčevanja dohodka](http://www.fu.gov.si/davki_in_druge_dajatve/podrocja/mednarodno_obdavcenje/#c78) (v nadaljevanju: mednarodna pogodba), ugodnosti iz mednarodne pogodbe (tj. oprostitev plačila davka, znižano plačilo davka) uveljavlja v ustreznih postopkih odmere akontacije dohodnine oz. odmere (letne) dohodnine, v okviru katerih se presoja tudi status dvojnega rezidentstva po prelomnih pravilih iz mednarodne pogodbe. V tem primeru je treba napovedi za odmero (akontacije) dohodnine predložiti tudi potrdilo tujega davčnega organa, ki potrjuje davčno rezidentstvo te države v določenem zadevnem obdobju.

Davčni organ na podlagi predloženega potrdila o rezidentstvu druge države pogodbenice in na podlagi vseh zbranih dejstev in okoliščin posameznega primera, najprej uporabi prelomna pravila iz 4. člena[[1]](#footnote-1) mednarodne pogodbe za dvojne rezidente, da se določi, za rezidenta zgolj katere od obeh držav se posameznik šteje za namene mednarodne pogodbe v določenem zadevnem obdobju. To je namreč predpogoj za presojo upravičenosti do ugodnosti po mednarodni pogodbi oziroma za pravilno uporabo ustrezne določbe mednarodne pogodbe, ki določa katera država ima pravico do obdavčitve dohodka.

Hkrati pojasnjujemo, da drugi odstavek 7. člena ZDoh-2, ki se uporablja od 1. 1. 2017 določa, da se zavezanec ne glede na 6. člen ZDoh-2, šteje za nerezidenta v času, v katerem bi se štel za rezidenta po tem zakonu, če se v tem času po mednarodni pogodbi o izogibanju dvojnega obdavčevanja dohodka, ki jo je sklenila Slovenija, šteje samo za rezidenta druge države pogodbenice. To pomeni, da se posameznik za obdobja po 1. 1. 2017 šteje za nerezidenta Slovenije v skladu z drugim odstavkom 7. člena ZDoh-2 ne glede na to, da izpolnjuje pogoje iz 6. člena ZDoh-2 za rezidenta Slovenije, če se na podlagi prelomnih pravil iz 4. člena mednarodne pogodbe, ki jo je sklenila Slovenija, šteje samo za rezidenta druge države pogodbenice.

Za obdobja od 1. 1. 2017 dalje se pri ugotavljanju statusa rezidentstva posameznika za namene ZDoh-2, če ta zatrjuje, da je rezident tudi druge države, upošteva tudi navedeni drugi odstavek 7. člena ZDoh-2, kar pomeni ugotavljanje pogoja za nastop navedene zakonske domneve z uporabo prelomnih pravil iz 4. člena mednarodne pogodbe. Če torej zavezanci v ugotovitvenem postopku določitve rezidentstva na podlagi določb ZDoh-2 (tj. v predloženi vlogi oziroma vprašalniku ["Ugotovitev rezidentskega statusa (prihod v / odhod iz Republike Slovenije"](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=ugotovitev_rezidentstvo_fo)) navedejo, da se štejejo tudi za rezidenta druge države pogodbenice in v zvezi s tem predložijo ustrezno potrdilo o rezidentstvu druge države pogodbenice, ki potrjuje davčno rezidentstvo te države v določenem zadevnem obdobju, davčni organ že v ugotovitvenem postopku določitve rezidentstva na podlagi določb ZDoh-2 uporabi prelomna pravila iz 4. člena mednarodne pogodbe za dvojne rezidente, da se določi, za rezidenta zgolj katere od obeh držav se posameznik šteje za namene mednarodne pogodbe v določenem zadevnem obdobju.

Upoštevaje drugi odstavek 7. člena ZDoh-2 se fizična oseba, ki je dvojni rezident (tj. rezident Slovenije za namene ZDoh-2 in hkrati rezident druge države) in za katero je bilo v postopku uveljavljanja ugodnosti po mednarodni pogodbi ali v ugotovitvenem postopku določitve rezidentstva na podlagi določb ZDoh-2 ali v postopku skupnega dogovora ugotovljeno/ dogovorjeno, da se v določenem zadevnem obdobju po 1. 1. 2017 za namene mednarodne pogodbe šteje samo za rezidenta druge države pogodbenice, v tem zadevnem obdobju ne bo več štela za rezidenta Slovenije po ZDoh-2. Sprememba statusa zavezanca v zadevnem obdobju (tj. status nerezident po drugem odstavku 7. člena ZDoh-2) se označi v davčnem registru. Posledično takšna oseba v tem zadevnem obdobju v Sloveniji ne bo več upravičena do davčnih olajšav, do katerih so upravičeni samo rezidenti Slovenije po ZDoh-2, prav tako v tem zadevnem obdobju ne bo zavezana k določenim postopkovnim pravilom, ki veljajo za zavezance rezidente Slovenije po ZDoh-2 (npr. k predložitvi medletne/letne napovedi za odmero dohodnine za dohodke, ki imajo vir izven Slovenije).

Več o tem najdete v [podrobnejšem opisu: Rezidentstvo po ZDoh-2, ZDDPO-2 in po mednarodnih pogodbah ( poglavje 1.2, 3., 3.1 in 3.2)](http://www.fu.gov.si/davki_in_druge_dajatve/podrocja/mednarodno_obdavcenje/#c4654).

* 1. Odhod iz Slovenije za daljši čas (v primeru stalne odselitve z območja Slovenije)

1.2.1 Rezidentski status

Posameznik, ki za daljši čas oziroma za stalno odide iz Slovenije, se šteje za nerezidenta Slovenije, ko pretrga vse pomembne rezidenčne vezi s Slovenijo, tj. odjavi uradno prijavljeno stalno prebivališče in prenese običajno bivališče, center osebnih (npr. selitev skupaj z družino, udejstvovanje v družabnem življenju v tujini) in ekonomskih interesov (npr. zaposlitev v tujini, premoženje) v tujino ter tudi sicer ni prisoten v Sloveniji več kot 183 dni v koledarskem letu. Tak posameznik si mora, poleg ureditve odjave stalnega prebivališča pri pristojnem organu, pri FURS urediti tudi svoj rezidentski status za davčne namene.

Rezidentski status se uredi z vložitvijo vloge v obliki dopisa ali v obliki izpolnjenega [Vprašalnika: ugotovitev rezidentskega statusa - odhod iz Republike Slovenije](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=ugotovitev_rezidentstvo_fo). Podpisano in skenirano vlogo/vprašalnik za ugotavljanje rezidentskega statusa se lahko posreduje FURS preko portala eDavki z uporabo digitalnega potrdila ali z uporabniškim imenom in geslom ali po elektronski pošti na naslov slovenciposvetu.furs@gov.si. Navodila o uporabi portala eDavki so navedena v točki 3.

1.2.2 Davčne obveznosti

Nerezident je zavezan za plačilo dohodnine od vseh dohodkov, ki imajo svoj vir v Sloveniji. Primeroma so to dohodki iz kapitala (obresti, dividende, dobiček iz kapitala) in dohodki iz oddajanja premoženja v najem ali iz prenosa premoženjske pravice (najemnine, licenčnine).

Lastniki nepremičnin v Sloveniji so tudi zavezanci za davek od premoženja in za plačilo nadomestila za uporabo stavbnega zemljišča, v primeru prodaje nepremičnine, pa tudi zavezanci za davek na promet nepremičnin in dobiček iz kapitala. Več o davčnih obveznostih nerezidentov v Sloveniji je pojasnjeno na spletni strani FURS, v podrobnejšem opisu [Davčne obveznosti nerezidentov v Sloveniji](http://www.fu.gov.si/davki_in_druge_dajatve/podrocja/mednarodno_obdavcenje/#c4654)**.**

2.0 VRNITEV V SLOVENIJO

Oseba, ki je v preteklosti prenehala biti rezident Slovenije, postane ponovno rezident Slovenije,
ko se vrne v Slovenijo oziroma ponovno vzpostavi rezidenčno vez s Slovenijo. Po vrnitvi v Slovenijo je treba ponovno urediti rezidentski status z vložitvijo vloge pri FURS; lahko tudi v obliki izpolnjenega [Vprašalnika: ugotovitev rezidentskega statusa – prihod v Republiko Slovenijo](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=ugotovitev_rezidentstvo_fo).

Podpisano in skenirano vlogo/vprašalnik za ugotavljanje rezidentskega statusa se FURS lahko posreduje preko portala eDavki z uporabo digitalnega potrdila ali z uporabniškim imenom in geslom ali po elektronski pošti na naslov slovenciposvetu.furs@gov.si. Navodila o uporabi portala eDavki so navedena v točki 3.

Vprašanja, povezana z ureditvijo rezidentstva in s tem povezanimi davčnimi obveznostmi ter druga vprašanja z davčnega področja, ki se nanašajo na Slovence, ki živijo v tujini, se prav tako lahko posredujejo po elektronski pošti na naslov slovenciposvetu.furs@gov.si.

3.0 UPORABA PORTALA eDAVKI

Portal eDavki je spletni servis za elektronsko poslovanje s FURS. Elektronsko poslovanje prek eDavkov ne uvaja novih obveznosti davčnih zavezancev, temveč omogoča izpolnjevanje obstoječih davčnih obveznosti (predvsem oddajo dokumentov, eVročanje, pregled knjigovodskega stanja) na udoben, preprost in varen način. Vstop v portal eDavki je omogočen z uporabo digitalnega potrdila,z uporabo uporabniškega imena in gesla ter z uporabo storitve SI-PASS.

Od decembra 2018 naprej je zavazancem na voljo tudi Mobilna aplikacija eDavki, ki je integrirana s portalom eDavki. Mobilna aplikacija eDavki je neločljivo povezana z delovanjem portala eDavki (je zgolj eden izmed načinov, ki omogočajo vstop v portal eDavki), zato nudi večino funkcionalnosti tega portala (oddajo dokumentov, eVročanje, pregled knjigovodskega stanja). Mobilna palikacija je na voljo za operacijski sistem [Android](https://play.google.com/store/apps/details?id=com.furs.edavki) in [IOS](https://apps.apple.com/si/app/edavki/id1439580313).

3.1 Vstop v portal eDavki brez digitalnega potrdila z uporabo uporabniškega imena in gesla

Vstop z uporabo uporabniškega imena in gesla se uredi pri FURS z zahtevo podano prek portala eDavki, kamor se vstopi prek »[Vstop- Uporabniški račun z geslom](https://edavki.durs.si/EdavkiPortal/PersonalPortal/Pages/Login/Login.aspx)«.

Pri registraciji novega uporabnika je potrebno izpolniti zahtevane podatke. Kadar zavezanec ne razpolaga s številko informativnega izračuna dohodnine, pri rubriki »Številka IID« izbere polje »Nimam IID – pridobi kodo«. Na elektronski naslov zavezanca bo poslano sporočilo z nadaljnjimi navodili za pridobitev aktivacijske kode. Po prejetju kode lahko zavezanec vstopi v portal eDavki z izbranim uporabniškim imenom in geslom.

3.2 Vstop v portal eDavki z mobilno aplikacijo eDavki

Za vstop potrebujete uporabniško ime (davčna številka) in geslo, ki ga uporabljate pri vstopu prek uporabniškega računa. Če še niste vstopili v portal eDavki prek uporabniškega računa, lahko opravite registracijo uporabniškega računa v Mobilni aplikaciji eDavki. Za registracijo uporabniškega računa potrebujete elektronski naslov, davčno številko, številko informativnega izračuna dohodnine (IID) ali kodo. Več o mobilni aplikaciji je dostopnih na [spletni strani](https://www.fu.gov.si/davki_in_druge_dajatve/poslovanje_z_nami/e_davki/mobilna_aplikacija_edavki/).

3.3 Vstop v portal eDavki z uporabo digitalnega potrdila

Vstop v eDavke je možen z digitalnimi potrdili naslednjih overiteljev:

* SIGEN-CA: [**http://www.sigen-ca.si/**](http://www.sigen-ca.si/)
* AC-NLB: <https://www.nlb.si/ac-nlb-kako-do-digitalnega-potrdila>
* POŠTA®CA: [**http://postarca.posta.si/**](http://postarca.posta.si/)
* HALCOM: [**http://www.halcom.si/**](http://www.halcom.si/)

Digitalno potrdilo SIGEN-CA se lahko pridobi z vložitvijo zahtevka za pridobitev spletnega potrdila tudi na predstavništvih RS v tujini. Seznam predstavništev RS je objavljen na spletni strani Ministrstva za zunanje zadeve, pod zavihkom [Predstavništva po svetu](http://www.mzz.gov.si/si/predstavnistva_po_svetu/). Več informacij glede postopka pridobitve certifikata je dostopnih na spletni strani [SIGEN-CA](http://www.sigen-ca.si/fizicne_osebe.php).

Po pridobitvi in namestitvi digitalnega potrdila je omogočen vstop v portal eDavki prek »[Prijave](https://edavki.durs.si/EdavkiPortal/PersonalPortal/Pages/Login/Login.aspx?ReturnUrl=%2fEdavkiPortal%2fPersonalPortal%2f)« in »[Registracija digitalnega potrdila](https://edavki.durs.si/OpenPortal/Pages/Registration/Intro.aspx)«. Za prvo prijavo je potrebno slediti navodilom na portalu.

3.4 Vročanje prek portale eDavki in mobilne aplikacije eDavki

Pri uporabi portala eDavki in mobilne aplikacije eDavkije uporabnikom omogočeno tudi elektronsko vročanje dokumentov (eVročanje). To pomeni, da se tudi dokumente, ki jih izdaja FURS, prejme v elektronski obliki na portal eDavki. Ko FURS pripravi dokument za vročanje, ga naloži v zavezančev portal v eDavkih, hkrati se mu v eDavke posreduje tudi informativno sporočilo o elektronsko odloženem dokumentu. Če zavezanec posreduje elektronski naslov in ga potrdi, se informacija o odloženem dokumentu posreduje tudi na ta naslov. V sistem eVročanja se je mogoče prijaviti z oddajo obrazca »eVročanje-POS« prek portala eDavki ali mobilne aplikacije eDavki. Več informacij je dostopnih na spletni strani FURS, pod zavihkom Davki in druge dajatve -> [Vročanje](https://www.fu.gov.si/davki_in_druge_dajatve/poslovanje_z_nami/vrocanje/#c3235).

3.5 Postopek posredovanja dokumentov prek portala eDavki

Po prijavi na portal eDavki se lahko vloga za ugotavljanje rezidentskega statusa posreduje preko navedenega portala FURS. Vlogi je treba priložiti dokazila v zvezi z dejanskim prebivanjem v tujini (primeroma: pogodbo o zaposlitvi, potrdilo o prijavi stalnega prebivališča v drugi državi in druga dokazila, s katerimi zavezanci dokazujejo, da so po odhodu iz Slovenije ustvarili rezidenčne vezi z drugo državo). Eno od dokazil v postopku ugotavljanja rezidentskega statusa ob odhodu iz Slovenije je lahko tudi potrdilo o rezidentstvu tujega davčnega organa.

Vloga se posreduje tako, da se pod zavihkom »Dokumenti« izbere »Nov«, kjer se med ostalimi vlogami izbere »lastni dokument (NF-LD)«. Po potrditvi in podpisu dokumenta bo le-ta predložen FURS. V primeru tehničnih težav se lahko pošlje elektronsko sporočilo z opisom težave, uporabljene programske opreme in priloženo zaslonsko sliko napake na SD.fu@gov.si ali pokliče na telefonsko številko (05) 2976 800, vsak dan od ponedeljka do petka, od 8:00 do 18:00.

1. Če je posameznik rezident obeh držav pogodbenic, se v skladu z drugim odstavkom 4. člena mednarodne pogodbe šteje za rezidenta samo tiste države, v kateri ima stalno prebivališče (stalni dom, stanovanje). Če ima posameznik stalno prebivališče na voljo v obeh državah, je rezident samo tiste države, s katero je osebno in ekonomsko tesneje povezan (središče življenjskih interesov). Če ni mogoče opredeliti, v kateri državi ima posameznik središče življenjskih interesov, ali če nima v nobeni od držav na razpolago stalnega prebivališča, se šteje samo za rezidenta države, v kateri ima običajno bivališče. Če ima običajno bivališče v obeh državah ali v nobeni od njiju, se šteje samo za rezidenta države, katere državljan je. Če je državljan obeh držav ali nobene od njiju, pristojna organa držav pogodbenic vprašanje rešita s skupnim dogovorom. [↑](#footnote-ref-1)